《阮将军龙杖歌（以下皆万历间晚年之作）》
明代·王稚登

七尺天台藤，千年石梁雪。
夭矫欲飞腾，支离半鳞甲。
樵柯斫出空岩下，风雷昼鸣鬼啸夜。
曳处常疑云雾生，植来犹恐猿猱挂。
将军家居南巷中，一箧《阴符》四壁空。
何人赠此作扶老，青鞋白帢随春风。
春风策入花源去，仙人正傍桃花住。
晴岚扑衣瀑绕床，鹤巢生緌芝成树。
廉颇能挽弓三石，充国平羌负奇画。
何为将军负杖行，不佩宝刀持画戟。
冯唐老去未逢时，立马辕门弄柳丝。
邻雨滴残鱼服箭，窗风吹裂蝥弧旗。
雀罗当门印辞肘，坐叹红颜成白首。
三百青钱杖上挑，黄公垆头醉春酒。
神物从来尽有灵，延津曾见跃青萍。
何必葛陂方化去，只今已作老龙吟。